b"\n_START_ARTICLE_\nBokenas\n_START_PARAGRAPH_\nBokenas (jap. \xe6\x9c\xa8\xe5\x89\xa3, bokken, i\xc5\xa1 bok(u) 'medis' + ken 'kalavijas'), bokut\xc5\x8d\xc2\xa0\xe2\x80\x93 japoni\xc5\xa1kas medinis kalavijas, skirtas treniruot\xc4\x97ms. Bokenai paprastai b\xc5\xabna katanos dyd\xc5\xbeio ir pavidalo, bet naudojami ir vakiza\xc5\xa1io bei tanto pavidalo bokenai._NEWLINE_Terminas bokken (jap. \xe6\x9c\xa8\xe5\x89\xa3) yra sinonimas su kitu japoni\xc5\xa1ku terminu bokut\xc5\x8d (jap. \xe6\x9c\xa8\xe5\x88\x80). Japonijoje da\xc5\xbeniau vartojamas terminas bokut\xc5\x8d, Europoje ir Amerikoje\xc2\xa0\xe2\x80\x93 bokken._NEWLINE_Bokenas n\xc4\x97ra tas pats, kas \xc5\xa1inajus (shinai)\xc2\xa0\xe2\x80\x93 bambukinis kalavijas, naudojamas mokantis kendo.\n_START_SECTION_\nNaudojimas\n_START_PARAGRAPH_\nBokenas naudojamas kaip pigus ir gana saugus tikro kalavijo pakaitalas mokantis kai kuri\xc5\xb3 kovos men\xc5\xb3. Bokenai naudojami atliekant kendo katas, treniruojantis atlikti techni\xc5\xa1kai tikslius judesius._NEWLINE_Atskiras boken\xc5\xb3 variantas yra suburito, naudojami atliekant suburius. Suburito yra storesni ir sunkesni u\xc5\xbe paprastus bokenus, jie naudojami ugdyti tiek j\xc4\x97g\xc4\x85, tiek judesi\xc5\xb3 tikslum\xc4\x85._NEWLINE_Bokenus naudoja ir savigynai ar, atvirk\xc5\xa1\xc4\x8diai, darant nusikaltimus. Bokenai laikomi b\xc5\xabdingais kai kuri\xc5\xb3 gauj\xc5\xb3 tip\xc5\xb3\xc2\xa0\xe2\x80\x93 yankii (moksleivi\xc5\xb3 gaujos) ir bosozoku (baikeri\xc5\xb3 gaujos)\xc2\xa0\xe2\x80\x93 ginklais. Tokie bokenai b\xc5\xabna puo\xc5\xa1iami gauj\xc5\xb3 devizais ar kin\xc5\xb3 hieroglifais."